b'\n_START_ARTICLE_\nArras\n_START_SECTION_\nGeografija\n_START_PARAGRAPH_\nKraj le\xc5\xbei v severni francoski pokrajini Artois ob izlivu reke Crinchon v Scarpe.\n_START_SECTION_\nZgodovina\n_START_PARAGRAPH_\nArras je bil v rimskem \xc4\x8dasu naselbina galskega plemena Atrebates, poznana kot Nemetacum Atrebatum. V za\xc4\x8detku 6. stoletja ob ustanovitvi \xc5\xa1kofije Arras je bil za \xc5\xa1kofa s strani Reimskega nad\xc5\xa1kofa sv. Remigija postavljen sv. Vedast, u\xc4\x8ditelj merovin\xc5\xa1kega kralja Klodvika I. Po smrti sv. Vedulfa je bil sede\xc5\xbe \xc5\xa1kofije prestavljen v Cambrai, v letu 1093 pa Arras ponovno postane sede\xc5\xbe \xc5\xa1kofije. Leta 1025 je bil v njem dr\xc5\xbean koncil proti manihejcem, ki so zavra\xc4\x8dali cerkvene zakramente._NEWLINE_Kraj se nahaja v nekdanji zgodovinski pokrajini Artois. Ve\xc4\x8d stoletij je bil na meji med Francijo in Nizozemskimi de\xc5\xbeelami, ob tem je ve\xc4\x8dkrat pre\xc5\xa1el iz ene dr\xc5\xbeave v drugo, preden je v poznem 17. stoletju dokon\xc4\x8dno pripadel Franciji. V tem \xc4\x8dasu je bila pod nadzorstvom Vaubana nadgrajena njegova fortifikacija. Kraj je bil ozko povezan s Flandrijo, postal je pomembno sredi\xc5\xa1\xc4\x8de kmetovanja s sladkorno peso kot tudi cveto\xc4\x8de trgovsko sredi\xc5\xa1\xc4\x8de._NEWLINE_6. januarja 1579 je bila v kraju s strani katoli\xc5\xa1kih kne\xc5\xbeevin Ju\xc5\xbenih Nizozemsk ustanovljena Atrechtska zveza, ki je prisegla zvestobo \xc5\xa1panskemu kralju Filipu II._NEWLINE_Med prvo svetovno vojno je bil Arras zaradi bli\xc5\xbeine fronte (bitka za Arras) mo\xc4\x8dno po\xc5\xa1kodovan. Med drugo svetovno vojno ga je okupirala Nem\xc4\x8dija.\n_START_SECTION_\nZnamenitosti\n_START_PARAGRAPH_\nArras je na seznamu francoskih umetnostno-zgodovinskih mest. Njegovo sredi\xc5\xa1\xc4\x8de je zaznamovano s tremi ve\xc4\x8djimi trgi Grande Place, Place des H\xc3\xa9ros in Petite Place. Ob njih se nahaja mestna hi\xc5\xa1a, zgrajena po prvi svetovni vojni v gotskem stilu in katedrala sv. Vedasta (nekdanja opatijska cerkev) iz 19. stoletja. Prvotna katedrala, grajena v letih 1030-1396, je bila poru\xc5\xa1ena med francosko revolucijo. Stolp - le beffroi - je skupaj z ostalimi podobnimi stolpi v Belgiji in Franciji na UNESCOvem seznamu svetovne kulturne dedi\xc5\xa1\xc4\x8dine.'